רובי אלמליח

רובי אלמליח (נולד ב-1 באוגוסט 1980) הוא במאי, תסריטאי, עורך ומפיק קולנוע ישראלי.

 ביוגרפיה 
רובי אלמליח נולד וגדל בעיר שדרות. למד בתיכון ע״ש גוטוירט בשדרות.

בשנות ה-90 החל דרכו כמוזיקאי וגיטריסט חבר ב"להקת הגבעות".
בשנת 2004 הוציא כגיטריסט יחד עם להקת הגבעות את אלבום הביכורים "בתוך מראה", שכלל גם גרסת כיסוי לשיר ימים טובים, בהפקה מוזיקלית של קובי אוז.

לאחר השחרור מצה"ל עבר להתגורר בתל אביב והחל ב-2000 את לימודיו כאנימטור במכללה הישראלית לאנימציה, אותם סיים ב-2004.

לאחר הלימודים חזר להתגורר בשדרות ולמד בשנים 2005 עד 2010 בבית הספר לקולנוע וטלוויזיה במכללה האקדמית ספיר וקיבל תואר ראשון באמנות הקולנוע והטלוויזיה.

בשנת 2012 הוענק לו פרס כנס ישראל-שדרות לחברה על עשייה חברתית במועדון "שדרוק" בשדרות.

הוא שימש כחונך בעמותת "רואים רחוק", בה לומדים ויוצרים קולנוע נערות ונערים מהפריפריה הגאוגרפית, הכלכלית והחברתית בישראל.

בשנת 2023 קיבל את פרס מודי בר-און על עשייה עיתונאית ותקשורתית מצטיינת על הסדרה ליגה ג׳.

בשנת 2023 ביים פרק בסדרה "השמרטפים", תוכנית טלוויזיה ישראלית ששודרה בכאן חינוכית.

בשנים 2016–2024 הרצה בקורס "בימוי תיעודי", בבית הספר לקולנוע וטלוויזיה במכללה האקדמית ספיר.
החל מ-2023 הוא מרצה לקולנוע וטלוויזיה במחלקה לאמנויות הקול והמסך במכללת ספיר.

בשנים 2024–2025 הרצה במחלקה לתקשורת חזותית, הפקולטה לעיצוב ולאדריכלות, המכללה האקדמית להנדסה סמי שמעון.

 יצירה ובימוי קולנועיים 
במהלך לימודי הקולנוע שלו יצר ב-2006 את הסרט הקצר ״השוד״ (דרמה, 12 דקות), ובשנת 2007 יצר, יחד עם דני גבע, את הסרט העלילתי הקצר "סאלם, דוד." שזכה בפרס העיצוב האומנותי בפסטיבל קולנוע דרום והוקרן בפסטיבל פוטסדאם ובפסטיבל סארברוקן בגרמניה.

בשנת 2009, במקביל ללימודיו במכללת ספיר ביים את הצד הישראלי בסדרה "עזה - שדרות" עבור ארטה וערוץ 8 של הוט והיה מועמד לפרס אמי הבינלאומי, והשתתף בפסטיבל אידפא, הולנד וזכה בפרס מיוחד בפסטיבל הסרטים של מונטה קרלו, ובפרס מיוחד של חבר השופטים EBS EIDF סיאול. הסדרה זכתה בציון לשבח בפסטיבל הבינלאומי לזכויות אדם בז'נבה.

בשנת 2011 הציג ערוץ 8 הוט את סרט הגמר שלו "חולה את נתן" (סרט דוקומנטרי, 54 דקות), והסרט זכה בפרס הראשון בפסטיבל קולנוע דרום. לאחר מכן הסרט החל את דרכו בפסטיבלים בעולם וזכה בפרס חבר השופטים הצעיר לסרט הטוב ביותר בפסטיבל הסרטים התיעודי Visions du Reel שווייץ, בנוסף זכה בפרס הסרט הבינלאומי הטוב ביותר באורך בינוני בפסטיבל הסרטים התיעודיים של מונטריאול RIDM בקנדה, בפרס הבמאי הטוב ביותר ב-Chronograph IDFF במולדובה, וציון לשבח של חבר השופטים ב-Miradas.Doc. הסרט הוקרן ב-Guía de Isora הבינלאומי בספרד, והוקרן בפסטיבל הסרטים הדוקומנטריים הבינלאומי ג'יהלבה בצ'כיה, פסטיבל הסרטים התיעודי Hot Springs בארצות הברית, פסטיבל הסרטים של מרגרט מיד בארצות הברית 2011, פסטיבל סרטים דוקומנטריים נכון/לא נכון בארצות הברית, פסטיבל הסרטים של קרקוב בפולין, פסטיבל הסרטים הים תיכוני בבוסניה והרצגובינה, בפסטיבל Muestra Doc International Doc Encounters בקולומביה, פסטיבל הסרטים התיעודי Silverdocs בארצות הברית, פסטיבל הסרטים הדוקומנטריים הבינלאומי של מילניום, בריסל בבלגיה וב-BAFICI, פסטיבל הסרטים העצמאיים הבינלאומי בבואנוס איירס, ארגנטינה.

בשנת 2014 ביים והפיק יחד עם מקיקס עמר את הסרט "בלי פחד" (דוקומנטרי, 80 דקות), על המרוץ לבחירות לכנסת של "ארץ חדשה", מפלגתם של אלדד יניב ורני בלייר. באותה שנה הוציא את סרטו "זית על מא" (שמן על מים) (דוקומנטרי, 80 דקות), המספר את סיפורה של משפחת אוזן שעולה מג'רבה שבתוניס למושב בית הגדי בישראל. הסרט הוקרן בערוץ 8 הוט, וזכה בפרס הבמאי בפסטיבל הקולנוע ירושלים
.

בשנת 2015 יזם, יחד עם מיטל אבקסיס ופסטיבל דוקאביב ירוחם, את הפרויקט "מראות פורטרט ירוחמי" אסופת סרטים קצרים אותה יצרו עם תושבים בירוחם.

משנת 2019 עד 2022 יצר את הסדרה ליגה ג׳, העוקבת מקרוב אחר קבוצות יהודיות וערביות המתמודדות בליגה האחרונה של הכדורגל הישראלי. הסדרה נוצרה עבור כאן 11 ולה היו שתי עונות.
על הסדרה, זכה אלמליח ביוני 2023, בפרס מודי בר-און על עשייה עיתונאית ותקשורתית מצטיינת. הסדרה "ליגה ג'" נמכרה לשידור בנטפליקס.

בשנת 2021 יצר את סדרת הרשת ״כל המשפחות״, עבור 929 - תנ"ך ביחד, חמישה פרקים.

הסרט התיעודי "דוד מלך ישראל השנייה", שאותו יצר (עם אמיר בן-דוד), פתח את פסטיבל קולנוע דרום ב-2022. הסרט, מתמקד בקריירה הפוליטית של דוד לוי, ומתאר דרכה את המתחים שמעצבים את הזהות הישראלית: פריפריה מרכז, אשכנזים ומזרחים, ישראל הראשונה והשנייה.

בשנת 2023 יצר יחד עם ליסה פרץ, עורכת גלובס תרבות ועם אילנית באומן, את הסרט התיעודי "הבית בקריית שמונה" (ששודר ב-HOT8 ו-HOTVOD). הסרט מציג את הסיפור הטראגי של הטבח בקריית שמונה בפסח 1974.

בשנת 2023 ביים פרק בסדרה השמרטפים, תוכנית טלוויזיה ישראלית ששודרה בכאן חינוכית.

בשנת 2024 ביים את הסרט ״לאורך הים״, על מועדון ילדי המוזיקה ביפו (50 דקות) ששודר בערוץ כאן 11.

אלמליח ניהל אומנותית את הסדרה התיעודית "חוץ. יום. שבת", אסופת סרטים קצרים על טבח שבעה באוקטובר, עבור כאן 11.

באוגוסט 2025 שודר סרטו התיעודי "לתת לחיים לרקוד" (70 דקות), בקשת 12. סרט על מסע השיקום של עידן עמדי.

 לקטורה 
אלמליח שימש כלקטור במיזמים הבאים:
2016 – לקטור עבור "אוצרות תיעודית" פסטיבל קולנוע דרום
2016 – לקטור לסרטי תעודה בקרן מקור
2017 – לקטור תחרות ון ליר לקולנוע תיעודי פסטיבל הקולנוע ירושלים
2017 – לקטור תחרות הקולנוע התיעודי הישראלי פורום היוצרים הדוקומנטרי
2018 – לקטור למיזם "היום שאחרי השלום" קרן גשר לקולנוע רב תרבותי
2020 – יועץ למפעל הפיס בתחום פוסטפרודקשן בקולנוע דוקומנטרי
2022 – לקטור בפסטיבל הקולנוע ירושלים – תחרות הקולנוע הקצר

פילמוגרפיה
 2006 – "השוד", דרמה 12 דקות.
 2007 – "סאלם, דוד" דרמה 20 דקות. זוכה פרס העיצוב האומנותי בפסטיבל קולנוע דרום. פסטיבל פוטסדאם 2009, פסטיבל סארברוקן, גרמניה.
 2009 – "עזה-שדרות" סדרת דוקו עבור ערוץ 8 וארטה צרפת. מעומדת לפרס אמי הבינלאומי וזוכת פרס Prix Europa - מפיק ובמאי
 2011 – "חולה את נתן" סרט דוקומנטרי 54 דקות, ערוץ 8. זוכה פסטיבל קולנוע דרום / פרס סרט ביכורים, פסטיבל ויז'ן דו ריל, שווייץ / פרס סרט ביכורים כרונוגרף, מולדבה 2010 / פרס סילבר פאלם, הפסטיבל הבינלאומי מקסיקו / פרס הסרט הטוב ביותר, רידם, מונטריאול / ציון לשבח, מידראס דוק, ספרד.
 2014 – "זית על מא" (שמן על מים) סרט דוקומנטארי 80 דקות, ערוץ 8 - זוכה פרס הבמאי פסטיבל ירושלים.
 2015 – "פרויקט מראות" סרטים דוקומנטריים קצרים עבור פסטיבל דוקאביב והקרן החדשה לקולנוע וטלוויזיה.
 2015 – "בלי פחד" סרט דוקומנטרי 80 דקות, ערוץ יס דוקו
 2019 – הסדרה "ליגה ג׳" הליגה האחרונה בכדורגל, חמישה פרקים, ערוץ כאן 11
 2022 – הסדרה "ליגה ג׳" עונה שנייה, חמישה פרקים 50ד, ערוץ כאן 11
 2023 – הסרט "דוד מלך ישראל השנייה", 64 דקות, ערוץ 8, הוט
 2023 – הסרט "הבית בקריית שמונה", HOT8 ו-HOTVOD
 2024 – הסרט "לאורך הים", 50 דקות, ערוץ כאן 11
 2025 – הסרט "לתת לחיים לרקוד", 70 דקות, קשת 12

חיים אישיים ומשפחה
רובי אלמליח נשוי ואב לשלושה, מתגורר בתל אביב.

 קישורים חיצוניים 





 רובי אלמליח, באתר איגוד הבמאיות והבמאים



על הסרט "דוד מלך ישראל השנייה"









על הסרט "לתת לחיים לרקוד"








 הערות שוליים 

קטגוריה:במאים ישראלים
קטגוריה:מפיקים ישראלים
קטגוריה:ישראלים שנולדו ב-1980